
Linnavara mahakandmine
1. Asjaolud ja menetluse käik

Narva Linnavalitsuse Kultuuriosakond taotleb vara mahakandmist Narva Kreenholmi Gümnaasiumi ja Narva Noorte Meremeeste Klubi bilansist. Mahakantavaks varaks on arvuti ja konvektsiooniahi (Narva Kreenholmi Gümnaasium) ning paljundusmasin (Narva Noorte Meremeeste Klubi). Vastavalt OÜ Brainella 23.01.2013. a koostatud tehnilise seisukorra ülevaatuse aktile on tuvastatud, et arvuti süsteemploki emaplaat ja toiteplokk ei ole töökorras. Emaplaadi remont ja väljavahetamine ei ole võimalik, kuna seda tüüpi emaplaadi tootmine on lõpetatud. Arvuti on moraalselt ja füüsiliselt vananenud ja seetõttu soovitati asendada kaasaegse arvutiga. Vastavalt OÜ Openko 20.11.2012. a seadme tehnilise ülevaatuse aktile on konvektsioonkapp LINCAT füüsiliselt ja moraalselt oluliselt kulunud ning selle remont pole võimalik. Vastavalt OÜ Argo Electronics koostatud 05.02.2013. a aktile seadme tehnilise seisundi kohta ei ole paljundusmasina remont füüsilise kulumise tõttu otstarbekas, samuti on raskusi selleks sobivate kulumaterjalide leidmisega.
Küsimused arutati Narva Linnavalitsuse linnavarakomisjoni 23.04.2013. a istungil (protokolli nr 4 punktid 7 ja 8). Otsustati rahuldada Narva Linnavalitsuse Kultuuriosakonna vara bilansist mahakandmise taotlus.

2. Õiguslikud alused

Vastavalt kohaliku omavalitsuse korralduse seaduse § 30 lõike 1 punktile 2 linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 24.08.2006. a määrusega nr 34 vastuvõetud „Linnavara kõlbmatuks tunnistamise, mahakandmise ja hävitamise korra” § 7 kohaselt linnavara tunnistatakse kõlbamatuks, kui: 1) linnavara on muutunud kõlbmatuks avaliku kasutamise Narva linna valitsemise või tulu saamise otstarbeks ning linnavara pole õnnestunud võõrandada; 2) on tõestatud linnavara säilitamise ebaotstarbekus; 3) linnavara on osaliselt või täielikult hävinud. Sama korra § 14 punkti 1 alusel otsuse linnavara kõlbmatuks tunnistamise ja mahakandmise kohta võtab vastu Narva Linnavalitsus.
3. Otsus

3.1 Tunnistada Narva Kreenholmi Gümnaasiumi kasutuses olev vara kõlbmatuks:

· arvuti, inventari nr 155500-049-00, soetamisaeg 1996. a, bilansiline maksumus 2 562,54 eurot, kulum 100%;
· konvektsiooniahi, inventari nr 155400-027-00, soetamisaeg 1998. a, bilansiline maksumus 2 222,53 eurot, kulum 100%.
3.2 Tunnistada Narva Noorte Meremeeste Klubi kasutuses olev vara kõlbmatuks:

· Kserox Copier Ricoh FT 4215, inventari nr 155600-002-00, soetamisaeg 1997. a, bilansiline maksumus 1 922,33 eurot, kulum 100%.

3.3 Kanda punktides 3.1 ja 3.2 nimetatud vara maha.

4. Rakendussätted 

4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul                     korralduse teatavakstegemise päevast arvates.
4.2 Korraldus jõustub seadusega sätestatud korras.

